[{"text_idx": "#000001", "text": "La 30-an de au\u0306gusto, en la ag\u0302o de 93 jaroj, forpasis Marjorie Boulton, unu el la plej s\u0302atataj Esperantaj verkistoj, honora membro de UEA."}, {"text_idx": "#000003", "text": "La verkista kariero de Marjorie Boulton komencig\u0302is en 1949, kiam s\u0302i havis 25 jarojn, per poemaro en la angla lingvo. Post tio s\u0302i publikigis tridekon da libroj en plej diversaj g\u0302enroj. Poemoj, prozo, teatraj\u0302oj, literaturaj studoj en la angla kaj en Esperanto aperis el s\u0302ia plumo, sed ankau\u0306 amuzaj artikoletoj en Monato. La anglalingva publiko tutmonde konas s\u0302in kiel seriozan literatur-scienciston, la esperantlingva \u2013 same tutmonde \u2013 ankau\u0306 kiel poeton kaj grandan amikon de katoj."}, {"text_idx": "#000004", "text": "En artikolo aperinta en Libera Folio en 2005 Baldur Ragnarsson skribas: \u201cMarjorie Boulton estas unu el la plej produktivaj kaj s\u0302atataj verkistoj en la internacia lingvo. S\u0302iajn literaturajn verkojn ecigas subtila arto, sincero kaj humanismo. Kaj per siaj edukaj verkoj s\u0302i scias instrui per idea ric\u0302o kaj amuzi per c\u0302iam c\u0302eesta sprito.\u201d"}, {"text_idx": "#000006", "text": "En sia unua poemo en Esperanto, Marborda s\u0302tono, verkita en 1951, Marjorie, la poetino, tiam 27-jara junulino, priskribas sian iradon sur marbordo en mizera anima stato, kiel okazas ja ne malofte en junaj vivoj. S\u0302i hazarde rimarkas ovoforman s\u0302tonon inter la rokoj kaj g\u0302in prenas, la s\u0302tono vivig\u0302as en s\u0302ia mano, kaj pro ia mistera procezo s\u0302i sentas strangan bruon de \u201cestonta fido\u201d, de \u201cespero nova\u201d. La juna poetino sentas transformig\u0302on en sia animo, transformig\u0302on el mizero al fido, precize tian transformig\u0302on sur tiu stadio en sia vivo, kiam s\u0302i decidis fordoni sin al arta kreado en la internacia lingvo, Esperanto."}, {"text_idx": "#000007", "text": "Tiu transformig\u0302o portis en si kreskigan forton kiu rapide produktis abundajn kaj variajn fruktojn: kvar jarojn poste aperis s\u0302ia unua poemaro en Esperanto, Kontralte, ampleksanta malpli ol 273 pag\u0302ojn da poemoj, poemoj eksterordinaraj en la Esperanta literaturo, poemoj de virineco en la plej profunda senco, poemoj, kiuj vekus furoran reagon ec\u0302 nun, se tiaj aperus en vaste konata nacia lingvo. Pasis ankorau\u0306 kvar jaroj, tiam sekvis nova poemaro, simple titolita Eroj, c\u0302i tiu ampleksanta 349 pag\u0302ojn da poemoj, poemoj de plua evoluo de la poezia kreopovo de la poetino, poemoj esplorantaj novajn, pli vastajn temojn sur granda skalo. La fido, kiun simbole vekis la magia marborda s\u0302tono de juneco, ne estis ia efemera iluzio, g\u0302i pruvig\u0302is la fakta vero mem."}, {"text_idx": "#000008", "text": "En la lastaj jaroj Marjorie Boulton pro sia alta ag\u0302o kaj pro malsano ne ofte povis viziti Esperanto-arang\u0302ojn. En 2015 s\u0302i tamen c\u0302eestis la Universalan Kongreson en Lille, mallonge rakontis pri siaj memoroj al la granda publiko, kiu kolektig\u0302is en la libroservo, kaj subskribis kelkajn librojn."}, {"text_idx": "#000009", "text": "Pli da informoj kaj ligiloj al pluraj s\u0302iaj verkoj trovig\u0302as en la retejo Originala Literaturo Esperanta."}, {"text_idx": "#000011", "text": "La novan Jarlibron de UEA hantas homoj kaj adresoj, kiuj devus ne trovig\u0302i tie. Reaperas ne nur nomoj de delonge eksaj respondeculoj, sed ec\u0302 forpasintoj. La Jarlibro estis preparita de EU-subvenciata volontulo, s\u0302ajne kontrau\u0306 la reguloj de la volontula programo."}, {"text_idx": "#000013", "text": "La vero kompreneble estas, ke la multjara direktoro Osmo Buller emeritig\u0302is en majo 2017 kaj ne revenis al la Centra Oficejo. La misinformo pri lia posteno estas unu el multaj eraroj en la reta Jarlibro de UEA. G\u0302uste tiu eraro ne aperis en la presita Jarlibro, sed ja multaj aliaj."}, {"text_idx": "#000014", "text": "La g\u0302enerala direktoro de UEA restas Veronika Poo\u0301r. S\u0302i do respondecas pri la decido konfidi la redaktadon de la Jarlibro al nesperta volontulo kun tre mankohavaj scioj pri la movado, anstatau\u0306 dungita oficisto, kiel oni faris en antau\u0306aj jaroj."}, {"text_idx": "#000015", "text": "La papera Jarlibro de UEA estis liverita al la membroj meze de au\u0306gusto, kaj baldau\u0306 aperis amaso da plendoj pri diversspecaj fus\u0302oj en la enhavo. Ekzemple konkursaj\u0302oj de la Belartaj Konkursoj lau\u0306 la Jarlibro dau\u0306re estu senditaj al la sekretario Michela Lipari, kiu forlasis tiun postenon pasintjare. Kiel prezidanto de la Akademio de Esperanto resurektis Christer Kiselman, kiu demisiis en decembro 2015, kiel Libera Folio tiam rakontis."}, {"text_idx": "#000016", "text": "Malnovaj nomoj troveblas ankau\u0306 sub Akademio Literatura de Esperanto, kiu dau\u0306rigas la laboron de la iama Esperantlingva Verkista Asocio: tie plu aperas Lucija Borc\u030cic\u0301 (forpasinta en 2015) kaj Lina Gabrielli (forpasinta en 2016), kiuj kompreneble devis esti forigitaj. Lucija Borc\u030cic\u0301 fakte estis forigita jam en la Jarlibro 2016, sed nun mirinde revivig\u0302is."}, {"text_idx": "#000017", "text": "En la komitata diskutlisto de UEA komitatano Amri Wandel el Israelo, prezidanto de Akademio Internacia de la Sciencoj, miras, kial anstatau\u0306 lia nomo aperas tiu de Fabrizio Pennacchietti, kiu jam antau\u0306 kvin jaroj forlasis la postenon de prezidanto. Kaj tiu ne estas la sola eraro kiun li tuj trovis:"}, {"text_idx": "#000018", "text": "\u2013 La redaktoro de Israela Esperantisto en la papera Jarlibro 2017 estas Doron Modan, eksig\u0302inta antau\u0306 dek jaroj. La c\u0302efdelegito de Israelo, Jehoshua Tilleman, cetere plendis, ke pluraj korektoj kiujn li g\u0302ustatempe sendis al la CO ne aperas."}, {"text_idx": "#000019", "text": "Komitatano Brian Moon listigas pliajn erarojn kaj faras drastan konkludon:"}, {"text_idx": "#000020", "text": "\u2013 La dissendita papera Jarlibro 2017 estas neuzebla kiel informfonto pri la nunaj UEA kaj Esperanto-movado. S\u0302ajnas, ke g\u0302i estas efektive misokazinta represo de malnova Jarlibro (do de iu jaro antau\u0306 2016). Se tio konfirmig\u0302os, necesos postuli tutan represon de la Jarlibro 2017 kun la g\u0302ustaj informoj \u2013 ja je enormaj kostoj ekster la bug\u0302eto, sed tian fus\u0302on ne eblas lasi."}, {"text_idx": "#000021", "text": "Libera Folio la 21-an de au\u0306gusto skribis al la prezidanto de UEA, Mark Fettes, kaj al la g\u0302enerala direktoro, Veronika Poo\u0301r, por peti klarigojn pri la afero kaj pri tio, kiel ili planas korekti la fus\u0302on. G\u0302is nun neniu el ili respondis."}, {"text_idx": "#000022", "text": "En la komitata diskutejo Veronika Poo\u0301r klarigis, ke kiel la bazon de la papera Jarlibro oni c\u0302i-jare uzis retan datumaron, kiu devis esti plej g\u0302isdata \u2013 sed g\u0302i evidente ne estis. Por estonte eviti fus\u0302ojn bezonatas pli da homfortoj, s\u0302i diras."}, {"text_idx": "#000025", "text": "\u2013 Ens\u0302alti komencanton anstatau\u0306 homon bone orientig\u0302antan kaj konantan la Movadon, superas c\u0302iujn nivelojn de absurdo. La Jarlibro estas, tradicie, la plej zorge redaktita produkto de UEA kaj ties plej grava jara dokumento. G\u0302i estas kaj dokumento kaj laborilo. Sekve g\u0302i devas esti tre g\u0302isdata kaj kiel eble plej senerara, diras eksa redaktoro Francisco Veuthey."}, {"text_idx": "#000026", "text": "Alia iama redaktoro de la Jarlibro, Francisco Javier Moleo\u0301n, opinias, ke UEA devus finfine decidi, kiujn servojn UEA volas doni al sia s\u0302rumpanta membraro, kaj poste asigni por tiuj celoj la necesajn rimedojn:"}, {"text_idx": "#000028", "text": "Ne estas bona ideo doni tian gravan taskon al volontulo, diras Francisco Javier Moleo\u0301n:"}, {"text_idx": "#000029", "text": "\u2013 S\u0302arg\u0302i ec\u0302 brilan volontulon per fundamentaj taskoj de fundamenta servo proksimas al senrespondeco. Nuntempe UEA \u2013 asocio pli ol 100 jarojn respektinde ag\u0302a \u2013 s\u0302ajnas blinde-palpe serc\u0302i sian vojon en la mondo. Io putras en la s\u0302tato UEA."}, {"text_idx": "#000030", "text": "Alia eksa oficisto kaj redaktoro de la Jarlibro, Roy McCoy, same opinias, kaj g\u0302enerale malentuziasmas pri la ideo uzi volontulojn por bazaj taskoj de la Centra Oficejo:"}, {"text_idx": "#000031", "text": "\u2013 Pri la g\u0302enerala volontula projekto de Veronika (kaj ankau\u0306 de la Estraro, c\u0302u ne?), mi povas diri ke g\u0302i estas eble kiel Zamenhof diris, pri aferoj kiuj komence s\u0302ajnas bonaj en la teorio, sed kiuj poste montrig\u0302as esti neoportunaj en la praktiko. Ioma sperto ja necesas por fari la Jarlibron."}, {"text_idx": "#000032", "text": "Pawe\u0142 Fischer-Kotowski redaktis la pasintjaran Jarlibron de UEA kiel dungita oficisto. En la diskutlisto UEA-membroj li dau\u0306rigas la temon:"}, {"text_idx": "#000034", "text": "Roxane Romann, kiu redaktis la c\u0302i-jaran Jarlibron, estas volontulo de TEJO kadre de la Eu\u0306ropa Volontula Servo (EVS), programo subvenciata de EU. Lau\u0306 la reguloj de EVS tiaj volontuloj ne rajtas transpreni taskojn de dungitoj. Se montrig\u0302us, ke UEA kaj TEJO ne observas la regulojn, la asocioj povas perdi la rajton uzi EVS-volontulojn."}, {"text_idx": "#000036", "text": "Libera Folio demandis al Mark Fettes kaj Veronika Poo\u0301r, kion la asocio respondos, se EVS demandos al UEA, c\u0302u EVS-volontuloj estis au\u0306 estos uzataj por labortaskoj antau\u0306e faritaj de dungitoj. G\u0302is nun neniu el ili reagis."}, {"text_idx": "#000040", "text": "Mandirola: \u201cTEJO kaj UEA ne devas resti en konstanta batalo\u201d"}, {"text_idx": "#000041", "text": "Resumante siajn atingojn kiel prezidanto de TEJO, Michael Boris Mandirola akcentas la gravecon de la sendependig\u0302o de la asocio, sed bedau\u0306ras la dau\u0306rantan konflikton kun UEA. Lau\u0306 li, UEA devus s\u0302ang\u0302i g\u0302eneralan direktoron."}, {"text_idx": "#000045", "text": "Post jardekoj da diskutoj kaj plurfojaj streboj, ni sukcesis plenumi la juran memstarig\u0302on de TEJO danke al la kunlaboro kaj la subteno de la Estraroj kaj Komitatoj de TEJO kaj UEA. La jura memstarig\u0302o tamen estis la c\u0302efparto de pli grava ampleksa struktura reformo kiu, interalie, altigis la ag\u0302limon je 6 jaroj, kreis novan kategorion por senpaga membreco kaj starigis limon je du mandatoj."}, {"text_idx": "#000047", "text": "Alia grava atingo estas la kreo de trejnistaro en TEJO, samkiel g\u0302in havas aliaj junularaj organizoj kiel AEGEE kaj BEST."}, {"text_idx": "#000048", "text": "Ni havis projekton pri trejnado de trejnistoj pasintjare, kiu kreis unuan generacion da TEJO-trejnistoj kiuj edukig\u0302is kun trejnistoj el BEST kiel transdoni konojn kaj kapablojn per neformala edukado. Dua seminario pri tio okazis c\u0302i-jare ekster la TEJO-rondoj, kaj tria denove fare de TEJO kadre de la Afrik-Eu\u0306ropa Junulara Kapabligo dum la IJF. Mi volas aparte danki Karinan Makosa, kiu ig\u0302is komisiito pri aktivula trejnado komence de 2017 kaj kiu gvidis la fruan disvolvig\u0302on de nia trejnistaro en la j\u0302usaj kernaj monatoj."}, {"text_idx": "#000049", "text": "Danke al tio ni havas kelkdekon da junaj esperantistoj kiuj pretas transdoni siajn diversfakajn kompetentojn, kaj mi pensas ke longperspektive tio helpos al kvalita aktivula trejnado kaj g\u0302enerale al kresko de la nivelo de nia agado."}, {"text_idx": "#000050", "text": "Trie, dum la lastaj du jaroj, TEJO ricevis rekorde multe da subvencioj, kaj tio ebligis kreskon de nia stabo ekde 1 volontulo je la komenco de nia mandato (kvankam oficisto kaj dua volontulo jam tiam estis planataj) al 5 plentempaj volontuloj kaj 5 oficistoj (el kiuj 1 plentempa). Evidente ni ne povus havi nian agadon je la nuna nivelo sen ilia altnivela diversfaka kontribuo. Aliflanke nun estas defio kiel plej efike mastrumi la kreskintan stabon kaj pluakiradi sufic\u0302e da subvencioj por dau\u0306ripovigi g\u0302in."}, {"text_idx": "#000051", "text": "Krome mi tre g\u0302ojas je du historiaj sukcesoj en tradiciaj agadoj de TEJO: la papera reapero de Pasporta Servo kaj la unua IJK en Afriko. Mi persone estis malpli engag\u0302ita en tiuj kampoj, kaj aparte en Pasporta Servo; tiuj atingoj estus neimageblaj sen la granda laboro de niaj stabanoj (c\u0302efe Baptiste Darthenay kaj Eszter Besenyei pri PS, \u0141ukasz Z\u0307ebrowksi, Pierre Vittet kaj Feriel Djenidi pri la IJK), krom de la respondecaj TEJO-estraranoj (J\u0302uliana Evandro kaj Arina Osipova) kaj de multaj aliaj teamanoj."}, {"text_idx": "#000053", "text": "Ankau\u0306 kadre de eksteraj rilatoj, fako kiu c\u0302iam estis prioritato por mi persone, mi bedau\u0306ras je nia nesukceso en la KonsilKonsilio pri Junularo de la Konsilio de Eu\u0306ropo."}, {"text_idx": "#000054", "text": "Tie Veronika Poo\u0301r estis, neatendite sukcese, elektita en 2015, sed ne enpostenig\u0302is pro la nomumo kiel G\u0302D; tio certe ne estis pozitiva afero. S\u0302i estis anstatau\u0306ita de Oleksandra \u201cSas\u0302a\u201d Kovyazina, kiu plej sindedic\u0302is sed ne havis la antau\u0306an sperton de Veronika. Krome pro manko de oficisto faka pri eksteraj rilatoj, ni ne sukcesis tau\u0306ge subteni Sas\u0302an en s\u0302ia laboro kaj poste en la kampanjo por s\u0302ia reelektig\u0302o. Rezulte unuflanke ni ne sukcesis sufic\u0302e profitigi tiun postenon, kun la rilataj kontaktoj kaj oportunoj, al nia movado, kaj aliflanke ni ne sukcesis elektigi Sas\u0302an por dua mandato."}, {"text_idx": "#000055", "text": "Fine mi bedau\u0306ras la malfruon kun kiu ni komencis labori pri Junaj Amikoj de Esperanto."}, {"text_idx": "#000057", "text": "De jen defio por la nova Estraro: ni komencis kolekti Junajn Amikojn de Esperanto, gejunulojn kiuj deklaris sian intereson kaj subtenon al nia afero. Necesas nun varti ilin en tau\u0306ga komunikfluo kaj dau\u0306rigi kaj intensigi ilian kolektadon."}, {"text_idx": "#000059", "text": "Mi esperas ankau\u0306 ke TEJO nun povos iom pli fokusig\u0302i al la kreo, kreskigo kaj disvolvigo de siaj landaj sekcioj. Ja ni bezonas pli da engag\u0302o ankau\u0306 landnivele por membrara kresko, por partneraj subvencioj kaj ec\u0302 por eksteraj rilatoj, kaj por tio necesas ke niaj landaj sekcioj ekzistu kaj ke ili ne lamu."}, {"text_idx": "#000060", "text": "Rilate al UEA, la plej esperinda afero estas s\u0302ang\u0302o de G\u0302enerala Direktoro, kies problemeco vaste transiras la rilatojn inter TEJO kaj UEA. Tamen mi timas ke povus necesi ankorau\u0306 monatoj, au\u0306 ec\u0302 jaroj, g\u0302is la Estraro de UEA decide konsciig\u0302os je tiu neceso."}, {"text_idx": "#000066", "text": "Demisiis la kongresa asistanto de UEA"}, {"text_idx": "#000067", "text": "J\u0302au\u0306de la 17-an de au\u0306gusto anoncis sian demision Tobiasz Kaz\u0301mierski, kiu dum preskau\u0306 nau\u0306 jaroj laboris en la Centra Oficejo de UEA. En letero al la estraro li esprimis malkontenton pri la nuna evoluo de la asocio. Ne klaras, c\u0302u UEA intencas dungi novan oficiston por anstatau\u0306igi lin."}, {"text_idx": "#000071", "text": "\u2013 Tobiasz ne prezentis hodiau\u0306 iajn motivojn por sia demisio, li simple anoncis g\u0302in. Tamen antau\u0306 kelkaj tagoj li sendis leteron al la Estraro en kiu li esprimis malkonsenton pri kelkaj niaj decidoj kaj malkontenton pri la nuna evoluo de UEA. Se li volas mem publike esprimi tiujn kritikojn, li evidente rajtas, sed la letero estis celita al la Estraro kaj mi ne kredas ke mi povas nun diri pli pri g\u0302i. Ni estas dankemaj pro la kontribuoj de Tobiasz en la lastaj nau\u0306 jaroj, kaj ni bondeziras al li por la sekvonta stadio en lia vivo."}, {"text_idx": "#000073", "text": "\u2013 Mi forte supozas ke temas pri malakcepto plulabori sub la gvidado de la nuna g\u0302enerala direktoro, ne ricevinte kontentigan respondon de la estraro al la kurantaj problemoj tiurilataj."}, {"text_idx": "#000074", "text": "En la adiau\u0306a teksto, kiun Tobiasz Kaz\u0301mierski publikigis en Facebook, li dankas c\u0302iujn kolegojn kaj kunlaborantojn, kaj poste aldonas: \u201cMi esperas, ke la gvidantaro ne neglektos trovi tau\u0306gan posteulon mian.\u201d"}, {"text_idx": "#000076", "text": "Mark Fettes ne volis tuj diri, c\u0302u UEA planas dungi novan kongresan asistanton:"}, {"text_idx": "#000077", "text": "\u2013 Pri la eventuala dungo de nova oficisto nia Estraro devos konsilig\u0302i kun la G\u0302enerala Direktoro kaj ankau\u0306 kun la Kongresa Sekretario, kies c\u0302efa helpanto estis Tobiasz. Klare ni devas certigi ke la esencaj laboroj estas plu farataj; krome rolas diversaj aliaj konsideroj, interalie la financa situacio. Siatempe (en 2008) oni dungis Tobiasz surbaze de argumentoj, ke li helpos produkti pliajn enspezojn, sed tiuj esperoj ne realig\u0302is lau\u0306 mia scio. Ni devas rigardi la nunajn cirkonstancojn kaj realisme taksi la bezonojn kaj la eblojn."}, {"text_idx": "#000079", "text": "\u2013 Dungante novan homon, ni devas pensi pri la antau\u0306vidata evoluo de la labors\u0302arg\u0302o en la Oficejo, kiu certe iom s\u0302ang\u0302ig\u0302os pro tiuj teknikaj plibonigoj."}, {"text_idx": "#000080", "text": "La antau\u0306a g\u0302enerala direktoro de UEA, Osmo Buller, kontrau\u0306as la ideon ke UEA s\u0302paru monon per malgrandigo de la stabo en la Centra Oficejo."}, {"text_idx": "#000083", "text": "\u2013 La kongresa administrado estas tiel ampleksa tasko, ke la KKS sola ne sufic\u0302as por plenumi g\u0302in. Dua dungito en la kongresa fako estas la plej sekura solvo. Portempan volontulon oni devus c\u0302iufoje trejni, kio s\u0302arg\u0302us ne nur KKS sed ankau\u0306 aliajn oficistojn. Por tio la stabo jam estas tro minimuma kaj iuj eroj de la laboro ec\u0302 ne povus esti lasitaj al portempa volontulo. Por trejni novan dungiton la jamaj kolegoj estus pli motivitaj, ec\u0302 se dume ilia propra laboro suferus, c\u0302ar ili scius, ke tio necesus nur en la komenco."}, {"text_idx": "#000085", "text": "\u2013 Eblas, ke pro la nunaj deficitoj la estraro ec\u0302 iom panike serc\u0302as manierojn s\u0302pari kaj povas havi fortan tenton tranc\u0302i en salajrokostoj. Ne dungi novan kongresan asistanton tamen estus mallongvide, c\u0302ar tio subfosus bonan plenumadon de unu el la c\u0302efaj servoj de UEA kun multaj plendoj kiel rezulto. C\u0302iukaze oni ja ankau\u0306 s\u0302parus, c\u0302ar anstatau\u0306anto de longtempa dungito komencas kun konsiderinde malpli alta salajro."}, {"text_idx": "#000086", "text": "Libera Folio petis komenton ankau\u0306 de la nuna g\u0302enerala direktoro, Veronika Poo\u0301r. S\u0302i tamen ne respondis g\u0302is nun."}, {"text_idx": "#000087", "text": "Enric Baltasar kontentas pri unujara mandato"}, {"text_idx": "#000088", "text": "La nova prezidanto de TEJO volas pligrandigi la membronombron de la asocio kaj fortigi g\u0302iajn financojn, li diras en intervjuo de Libera Folio. Li estas la unua prezidanto de TEJO, kies mandatperiodo dau\u0306ros nur unu jaron."}, {"text_idx": "#000092", "text": "\u2013 Ni havas diversajn ideojn pri la menciitaj prioritatoj, interalie au\u0306tomata sendo de asoci-enkondukaj mesag\u0302oj al novaj membroj, negocmodelo \u201cfreemium\u201d (kelkaj enhavoj estu nur por membroj) kaj ellaborado de gravaj financaj dokumentoj. La ekfunkciado de la nova estraro estas kerna por la starigo kaj plenumo de prioritatoj, do mi fokusig\u0302as nun pri tio."}, {"text_idx": "#000094", "text": "\u2013 Dum kelkaj tagoj de la IJK okazis laborgrupo pri la rilatoj UEA-TEJO, en kiu mi partoprenis, kaj kies mesag\u0302o al la Komitato legeblas rete. Cele al pli efika uzado de nia tempo por la movado, mi esperas je respekto de la regularo de kunlaboro inter UEA kaj TEJO, pli da regularigo por doni malpli da spaco al unukapaj povoj, analizado pri kio okazas en la Centra Oficejo, kaj orientig\u0302o al solvobazita aliro. Mi esperas ke baldau\u0306 la diskutoj kun UEA povos transiri al fakta kunlaborado en plej diversaj agadkampoj."}, {"text_idx": "#000096", "text": "\u2013 La argumentoj por la s\u0302ang\u0302o enkondukita c\u0302i-jare estas la racia tau\u0306gigo de la ofictempo al la vivo de junuloj, pli facila eniro de nova talento, eblo ke pli da funkciantaj homoj reestos en la estraro anstatau\u0306 sperti elc\u0302erpig\u0302on, dum tiuj kiuj ne funkcias malaperos (kontinueco), diversfaka atento en la laboro kaj gvidado, konstanta evaluado de la laboro kaj direkto de la organizo, malfaciligi tro longan gvidadon de sama homo en junulara organizo, kaj devigi nin okupig\u0302i pli pri kelkaj s\u0302ang\u0302oj kiujn ni bezonas: plibonigi niajn sci-transdonadon, sistemigon kaj engag\u0302ig\u0302on."}, {"text_idx": "#000098", "text": "\u2013 Kvankam eble estintus pli bone fari pli formalan pristudadon, mi estis unu el la homoj kiuj proponis eksperimenti kun tiu s\u0302ang\u0302o. Se iu havas alternativajn ideojn, c\u0302iam bonvenas novaj proponoj, kiel ekzemple unu oficjaron plus iom da tempo post la elektig\u0302o por pli bona enpostenigo, kio tamen jam okazas sen reguloj pri tio."}, {"text_idx": "#000099", "text": "Kion vi povas diri pri la strategia plano de TEJO 2014-2017?"}, {"text_idx": "#000100", "text": "\u2013 Ni estas en procezo krei novan laborplanon, kaj parto de la transiro al la sekva laborplano estas prikonsideri la nunan, kion ni faros komitatliste."}, {"text_idx": "#000104", "text": "Preskau\u0306 nenio el la Strategia Laborplano de UEA estas realigita. La asocio ne sukcesis ec\u0302 ellabori novan planon. Pawe\u0142 Fischer-Kotowski demandas sin, c\u0302u Mark Fettes ankorau\u0306 havos tempon pruvi sian tau\u0306gecon por la prezidant-posteno."}, {"text_idx": "#000106", "text": "Ankorau\u0306 kelkajn semajnojn antau\u0306 la kongreso en Seulo, kiam la prezidanto sendis al la komitatanoj estraran kaj financan raportojn, li deklaris: \u201c(...) ni poste sendos plurajn aldonajn labordokumentojn, i.a. pri modernigo de la kotizsistemo, pli travideblaj manieroj trakti la bug\u0302eton, kaj proponojn pri nova Strategia Plano kaj Laborplano.\u201d"}, {"text_idx": "#000112", "text": "La retejo s\u0302ang\u0302is nur la fasadon \u2013 lau\u0306 la skemo ellaborita ankorau\u0306 antau\u0306 la Fettes-erao. Kaj krom tio ni ricevis abundeton da mortnaskitaj retejetoj: aktivulo.net, esperanto.center, esperanto.net au\u0306 . Neniu plu povas orientig\u0302i inter tiuj pag\u0302oj, sed ne indas ec\u0302 provi \u2013 lau\u0306 aspekto, sed precipe lau\u0306 enhavo, ili ne estas interesaj kaj kreas nur falsan impreson de abundo."}, {"text_idx": "#000113", "text": "Sed kio pri aliaj planoj? Kio pri Tutmonda Inform-Reto, Nitobe-raporto, tutmonda inform-kampanjo pri lingva-kultura diverseco? Kio pri la reta kurso e125? (Intertempe nia lingvo jam 130-jarig\u0302is!) Kio pri la reta kurso pri terminologio? Kio pri la modernigo de la Delegita Reto, la libroserva vendokampanjo? Kaj fine, kio pri la c\u0302iujara 10%-a kresko de la membronombroj? Mi demandas nur pri kelkaj elektitaj eroj, la tuta strategio konsistas en 36 pag\u0302oj!"}, {"text_idx": "#000118", "text": "Same kiel Barack Obama, la prezidanto de Usono, kiu ricevis la Nobel-premion pri paco antau\u0306 ol atingi ion ajn, en 2013 Mark Fettes estis elektita la Esperantisto de la Jaro. Tio estis kvazau\u0306 fido-kredito por la revolucio kiun li tiom entuziasme au\u0306guris almenau\u0306 ekde 2012."}, {"text_idx": "#000120", "text": "La tempo komencas elc\u0302erpig\u0302i, Mark!"}, {"text_idx": "#000122", "text": "Enric Baltasar nova prezidanto de TEJO"}, {"text_idx": "#000123", "text": "Malfrue merkrede vespere la komitato de TEJO elektis novan estraron de la asocio por la venonta jaro. Kiel prezidanto estis elektita Enric Baltasar, kies oficiala nomo estas Pau Codina."}, {"text_idx": "#000126", "text": "La komitato de TEJO ja grandigis la estraron iom, sed ne tiom \u2013 la nova estraro havas sep anojn, du pli ol la antau\u0306a."}, {"text_idx": "#000127", "text": "Kiel prezidanton la elekta komisiono rekomendis Enric Baltasar el Hispanio, la antau\u0306an estraranon pri merkatiko, kunlaborado pri informado kun UEA kaj landa agado. Tiun rekomendon la komitato sekvis."}, {"text_idx": "#000129", "text": "Al la posteno de g\u0302enerala sekretario ne estis elektita Carlos Pesquera, kiel rekomendis la elekta komisiono, sed Hoan Tran (G\u0302ojo) el Vjetnamio. Pesquera kaj la antau\u0306a g\u0302enerala sekretario Arina Osipova, kiun la elekta komisiono rekomendis por la posteno de estrarano pri kongresoj, tute ne estis elektitaj."}, {"text_idx": "#000130", "text": "Kiel unua vicprezidanto estis elektita Konstanze Scho\u0308nfeld (Tus\u0302ka) el Germanio. S\u0302in la elekta komisiono rekomendis kiel estraranon pri subvencioj."}, {"text_idx": "#000131", "text": "Kiel dua vicprezidanto estis elektita Francesco Maurelli. Li lau\u0306 la dokumentoj de la elekta komisiono log\u0302as en Germanio kaj estis rekomendita por la posteno de estrarano kun respondeco pri eksteraj rilatoj kaj rilatoj kun UEA."}, {"text_idx": "#000133", "text": "Kvar el la sep novaj estraranoj de TEJO c\u0302eestis en la IJK en Aneho. Neniu afrikano kandidatis al la estraro, kiu estis elektita dum la unua afrika IJK. La oficperiodo de la estraranoj de TEJO nun estas nur unu jaro."}, {"text_idx": "#000135", "text": "\u201cRime\u201d esas ludo-programo pri la acepto di perdo. Dum interviuvo en la yaro 2014, Rau\u0301l Rubio Muna\u0301rriz, la kreivala direktisto di \u201cRime\u201d, memoris quale il konceptis la ideo di la ludo lor ilu preske dronesis en la Mediteraneo. Segun la Hispana komputerala ludo-developisto, ilu sufris de subita paniko lor natante vers baliso. Ilua futura bo-frato salvis lu."}, {"text_idx": "#000136", "text": "La unesma ceni di \u201cRime\u201d komunikas tri esencala faceti di la naturo: lua misterio, lua danjero, e lua beleso. Unesme on vidas stelizita cielo. Pose la kamero abasas e revelas griza, tempestoza nubi sur violenta maro. Un tuko reda flugas avan la kamero ante ke la ceno chanjas a blanka e pose ad blua cielo. Ruptita marmora turmo videblesas, arboroza klifi e neta plajo sur qua repozas sola yunulo. Enu portas tuniko, simila ad puerulo en imaj-libri pri la anciena Grekia, e ta qua aspektas reda manteleto lacerita. Ilu staceskas kun desfacileso."}, {"text_idx": "#000137", "text": "Kom Enu, la luderi povas explorar la bele realigita insulo. La ludo havas nula dialogo. La emocala texuro di la intrigo bazala di \u201cRime\u201d esas precipue komunikita per incidenti e mediala detali. Acensez brilanta eskalero, por exemplo, e vu remarkos la pikturi sur amba muri \u2013 un di ditresigita viro kun krono sur lua kapo, ed altra di puerulo portanta reda mantelo e tenanta sua kapo en la manui."}, {"text_idx": "#000138", "text": "Quankam ol mankas militala kombato, \u201cRime\u201d esas enigmato-aventuro-ludo simila a \u201cZelda\u201d. Rezume, \u201cRime\u201d esas okaziono por vagar tra la bela medio e laborar tra lua stranja logiko."}, {"text_idx": "#000139", "text": "Texteto da Antonio Machado (4)"}, {"text_idx": "#000143", "text": "La unua IJK en Afriko okazas helpe de projekta subvencio de EU, sed sen kunlaboro de la lokaj landaj organizaj\u0302oj de TEJO kaj UEA, kies rilatoj kun la gvidorganoj de UEA estas problemaj."}, {"text_idx": "#000144", "text": "Ankau\u0306 la rilatoj inter TEJO kaj UEA mem dau\u0306re ne estas tute glataj, kvankam la problemoj estis amplekse diskutitaj en speciala laborgrupo en la Universala Kongreso en Seulo."}, {"text_idx": "#000147", "text": "Konkreta problemo, kiu lau\u0306 Mandirola plu kau\u0306zas problemojn ankau\u0306 c\u0302irkau\u0306 la organizado de la nuna IJK en Afriko, estas la malhelpoj pri transpagoj el la konto de TEJO c\u0302e UEA."}, {"text_idx": "#000148", "text": "\u2013 Malgrau\u0306 ke la pasintjara Regularo pri Kunlaboro per amenda voc\u0302dono forigis la aprobendon de G\u0302enerala Direktoro por ke la financa fako efektivigu pagopeton de TEJO sub 16.000 \u20ac, la G\u0302enerala Direktoro instrukciis la oficistojn ne efektivigi la pagopetojn (tiesdire super iu limo) sen s\u0302ia aprobo kaj nun antau\u0306 IJK jam de kelkaj tagoj staras netraktita peto s\u0302ovi monon de la UEA-konto al la banko-konto de TEJO kiun ni mem mastrumas kaj de kiu ni povas elpreni monon, kio tre gravas kaze je urg\u0302o dum la Afrika IJK. Bons\u0302ance kaj ege dankinde Fondaj\u0302o Esperanto j\u0302us pruntis al ni momente tiun monon, kiun TEJO havas sed ne povas aliri, tiel protektante la sukcesan disvolvig\u0302on de la Afrika IJK."}, {"text_idx": "#000149", "text": "Nek la g\u0302enerala direktoro de UEA, nek g\u0302ia prezidanto respondis al demando de Libera Folio pri la temo."}, {"text_idx": "#000150", "text": "La rilatoj kun UEA kaj g\u0302ia g\u0302enerala direktoro estas unu el la c\u0302efaj punktoj en la tagordo de la komitato de TEJO, kies unua kunsido en Aneho okazas en lundo. Poste la komitato elektos novan estraron por la asocio. Tiu elekto lau\u0306 Michael Boris Mandirola kredeble okazos en merkredo au\u0306 j\u0302au\u0306do."}, {"text_idx": "#000151", "text": "La elekta komisiono de TEJO en siaj rekomendoj al la komitato \u201cforte proponas 9-kapan estraron, por eviti akumulado de taskoj en la manoj de malmultaj homoj: tio estis pruvita en la lasta estraro, kie la estraranoj estis supers\u0302arg\u0302itaj\u201d."}, {"text_idx": "#000153", "text": "Por la posteno de prezidanto kandidatas Enric Baltasar (Pau Codina), kiu pli frue laboris en la teamo de la nova retejo de UEA, sed forlasis g\u0302in pro kunlaborproblemoj kun la g\u0302enerala direktoro de la asocio."}, {"text_idx": "#000154", "text": "Inter la kandidatoj al la estraro estas ankau\u0306 Francesco Maurelli, la posedanto de la entrepreno Kosmo, kiu gajnas monon perante al TEJO EU-subvenciojn. TEJO krome j\u0302us faris novan kunlaboran kontrakton kun la firmao, kio aktualigas la demandon pri intereskonflikto."}, {"text_idx": "#000155", "text": "La nun okazanta IJK en Togolando ja estas parte financata helpe de tia subvencio, kadre de la projekto AEJK (Afrika-Eu\u0306ropa Junulara Kunlaboro)."}, {"text_idx": "#000156", "text": "Unu el la partneroj de la projekto, Itala Esperantista Junularo, j\u0302us dissendis dulingvan protestleteron (en la itala kaj en Esperanto) pri mankohava komunikado kun TEJO dum la preparlaboroj de la kongreso. \u201cTEJO mokas siajn Landajn Sekciojn kaj uzas ilin kiel propran monujon\u201d, asertas la anonima letero, sendita el la retadreso de IEJ."}, {"text_idx": "#000159", "text": "Inter la anoncitaj partneroj de la projekto estis ankau\u0306 Unuig\u0302o Togolanda por Esperanto (UTE), kiu tamen per oficiala letero sendita al la respondeca EU-instanco jam en januaro postulis, ke g\u0302i estu forstrekita el la listo. Lau\u0306 UTE, la nomo de la asocio estis uzita senpermese fare de g\u0302ia antau\u0306a prezidanto."}]